Pasaulio jaunių šachmatų čempionatas

Pasaulio jaunių šachmatų čempionatas – berniukų (atvirasis) ir mergaičių varžybos, kuriose dalyviai, suskirstyti į: iki 8, 10, 12, 14, 16 ir 18 metų amžiaus grupes, kovoja dėl savo amžiaus grupės pasaulio šachmatų čempiono titulo. Vienu metu ir vienoje vietoje vyksta 12-ka atskirų turnyrų, kuriuose paaiškėja 12 jaunųjų tų metų pasaulio čempionų. Čempionatą organizuoja FIDE. Jis vyksta kasmet.

Istorija

Jaunių čempionato pirmtakas buvo kadetų varžybos. Pradžioje jos buvo neoficialios ir prasidėjo 1974 m. Prancūzijoje bei buvo skirtos žaidėjams iki 18 metų. 1975 ir 1976 m. rengtos varžybos taip pat buvo jauniams iki 18 m. 1976 m. varžybose dalyvavo ne tik labai jauni žaidėjai, kaip G. Kasparovas ir Julianas Hodgsonas (12+), bet ir žaidėjai truputi vyresni nei 18 m., tačiau jaunesni už 19-ka, pav.: Luisas Rosas.
1977 m. kadetų pasaulio čempionatą pripažino FIDE, kuri nustatė amžiaus ribą – iki 17-kos metų. 1981 m. amžiaus riba buvo sumažinta. Dalyviai čempionato rengimo metų sausio 1 d. turėjo būti jaunesni, kaip 16-kos metų.
Tais pat metais pirmą kartą buvo žaidžiamas ir merginų iki 16 m. pasaulio čempionatas.
1979 m. amžiaus grupėje iki 14 m. įvyko pirmosios Pasaulio vaikų taurės varžybos. Jos vyko keturis kartus: 1979, 1980, 1981 ir 1984 m.
1985 m. iki 14 m. varžybos buvo įtrauktos į 1-ąsias pasaulio jaunių festivalio už taiką varžybas. Vėliau dar buvo įtrauktos iki 10, iki 12 ir iki 18 amžiaus grupės, bet grupei iki 16 m. varžybos buvo atskiros.
1988 m. buvo įtraukta ir iki 16-kos amžiaus grupė, bet iki 18 metų grupės varžybos vyko atskira. 1989 m. festivalyje dalyvavo 5-ių amžiaus grupių jaunieji žaidėjai. Tačiau vėliau kartkartėmis iki 16 ir iki 18 amžiaus grupių dalyviai žaidė atskirai: 1990, 1991, 1995 ir 1997 m.
1997 m. turnyro pavadinimas buvo pakeistas į Pasaulio jaunių šachmatų čempionatą.
2006 m. į čempionatą buvo įtraukta vaikų iki 8 m. grupė.

Dalyvių atranka ir išlaidos

Dalyvių atranka laikui bėgant kinta – čia pateikta 2013 m. tvarka.
Kiekviena šalis, FIDE narė, turi teisę kiekvienoje amžiaus grupėje (iki 8, 10, 12, 14, 16, ir 18 metų į berniukų (atvirąjį) ir mergaičių turnyrus siųsti po vieną dalyvį. Žaidėjai čempionato pravedimo metais sausio 1 d. neturi būti pasiekę savo grupės amžiaus apribojimą.
Asmeniškai kviečiami :
a) 1–3 vietas užėmę praėjusių pasaulio jaunių šachmatų čempionato žaidėjai, kurie gali dalyvauti, arba savo amžiaus grupėje, ar aukštesnėje amžiaus grupėje;
b) paskutinių metų žemynų jaunių šachmatų čempionai;
Visi šie dalyviai laikomi oficialiaisiais žaidėjais. Jų išlaikymo išlaidas apmoka turnyro šeimininkai.
Be oficialiųjų žaidėjų, priimami dalyvauti ir papildomi žaidėjai. Jų kiekis neribojamas, bet jie turi prisidėti prie savo išlaikymo sumokėdami organizatorių nustatytą mokestį: už apgyvendinimą, maistą, transportą ir kt.
Kelionės išlaidas visiems dalyviams apmoka jų federacijos, arba patys.

Taisyklės

Turnyras pravedamas naudojant šveicariškąją sistemą (kaip taisyklė – 11 ratų). Varžovų parinkimui žaidėjų nacionalinis reitingas nenaudojamas.

Laiko kontrolė

Kiekvienam žaidėjui partijai skiriama laiko: 90 min. pirmiesiems 40 ėjimų, o likusiems ėjimams 30 min., taip pat, nuo 1-o ėjimo po kiekvieno ėjimo pridedama 30 sek.

Nugalėtojo nustatymas

Nugalėtojas nustatomas pagal taškus: pergalė – vienas, lygiosios – pusė, pralaimėjimas – nulis taškų. Daugiausiai taškų surinkęs dalyvis tampa nugalėtoju.
Jei du ar daugiau žaidėjų surenka po lygiai taškų, aukštesnė vieta pripažįstama pasiekusiems aukštesnį rezultatą:
a) pirmoje eilėje – pagal tarpusavio susitikimo rezultatą (jei jie tarpusavyje žaidė);
b) antroje eilėje – pagal pergalių skaičių;
c) trečioje eilėje – pagal Bucholcą, atmetus du geriausius ir du blogiausius varžovus;
d) ketvirtoje eilėje – pagal Bucholcą, atmetus vieną blogiausią, jei lygu, atmetus du blogiausius ir t. t.

Apdovanojimai

Trys kiekvienoje grupėje geriausiai pasirodžiusios federacijos apdovanojamos prizais.
Pirmąsias tris vietas užėmę dalyviai apdovanojami medaliais ir prizais.
Visi žaidėjai gauna dalyvio pažymėjimus.

Čempionai

Pasaulio jaunių čempionato nugalėtojai.